**Ascuns într-o petală**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-ai îmbrăcat destinul în petale,

Cu roua buzelor mi-ai scris poemul,

Le simt aroma dulce, ale tale

Sunt nopțile când fredonezi refrenul

Nocturnei tatuate pe o gleznă,

Atunci când apăsam cu disperare

Pe clapele pianului și-n beznă

Mă scufundam la orice apăsare.

Și câtă primăvară din zăpadă

Ai reușit să țeși fără sfială,

Acum magnolii înfloresc pe stradă

Cu chipul tău ascuns într-o petală.

- S-a aşezat pe flori atâta rouă

În anii scurşi sub semnul aşteptării,

E noaptea când planetele în două

Se-mpart şi-n zodiacele visării

Destinul scrie paginile fine.

Ne-am întâlnit accidental se pare,

Nici nu ştiam ce dor mi-era de tine,

Ar îndrăzni ceva să ne separe

Când suntem siamezi şi e vitală

Nevoia de-a-mpărți o rădăcină?

Ieri te-ascundeam timid între petale,

Azi ne trăim povestea în lumină.

Ioan Grigoraș Liliana Trif